**KLAIPĖDOS MIESTO SAVIVALDYBĖS**

**APLINKOS APSAUGOS PROGRAMOS (Nr. 05) APRAŠYMAS**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Biudžetiniai metai** | 2019-ieji metai | | | | | | | | | |
| **Asignavimų valdytojai, kodai** | Savivaldybės administracija, 1  Urbanistinės plėtros departamentas, 4  Investicijų ir ekonomikos departamentas, 5  Miesto ūkio departamentas, 6 | | | | | | | | | |
| **Programos pavadinimas** | **Aplinkos apsaugos programa** | | | | **Kodas** | | | **05** | | |
| **Ilgalaikis prioritetas (pagal KSP)** | Tvari urbanistinė raida | | | | | **Kodas** | | | **II** | |
| **Šia programa įgyvendinamas savivaldybės strateginis tikslas** | Kurti mieste patrauklią, švarią ir saugią gyvenamąją aplinką | | | | | **Kodas** | | | **02** | |
| **Programos tikslas** | Siekti subalansuotos ir kokybiškos aplinkos Klaipėdos mieste | | | | | **Kodas** | | | **01** | |
| **Tikslo įgyvendinimo aprašymas:**  **01 uždavinys. Tobulinti atliekų tvarkymo sistemą.**  *Komunalinių atliekų tvarkymo organizavimas.* Vykdant Klaipėdos miesto savivaldybės  2013–2020 m. atliekų tvarkymo planą, bus toliau teikiama viešoji komunalinių atliekų tvarkymo paslauga; plečiama pirminio rūšiavimo infrastruktūra, po pirminio rūšiavimo likusios mišrios komunalinės atliekos bus rūšiuojamos Klaipėdos regiono komunalinių atliekų mechaninio apdorojimo įrenginyje; po rūšiavimo likusios, netinkamos perdirbti ir turinčios energinę vertę komunalinių atliekos bus naudojamos energijai gauti; toliau atskirai bus surenkamos ir tvarkomos žaliosios, didžiosios atliekos bei kitos specifinės komunalinės atliekos; veiks didelių gabaritų atliekų surinkimo aikštelės, kuriose bus pradėta įgyvendinti paruošimui pakartotiniam naudojimui sistema.  *Atliekų, kurių turėtojo nustatyti neįmanoma arba kuris nebeegzistuoja, tvarkymas*. Planuojama vykdyti neprižiūrimų miesto teritorijų tvarkymą – likviduoti apleistose teritorijose, prie negyvenamų pastatų, garažų susidariusius sąvartynus. Kasmet yra išvežama apie tūkstantį tonų didelių gabaritų, statybinių laužų, padangų ir biologiškai skaidžių atliekų. Numatoma surinkti ir utilizuoti Klaipėdos mieste susidarančias pavojingas atliekas (dienos šviesos lempas, gyvsidabrio turinčias atliekas, baterijas, galvaninius elementus, plastiko atliekas, padangas, avarijų metu susidariusius teršalus). Kaip ir kasmet, numatoma remti klaipėdiečių dalyvavimą visuotinėje talkoje „Darom“.  *Visuomenės švietimo atliekų tvarkymo klausimais vykdymas.* Siekiant, kad Klaipėdos miesto savivaldybės teritorijoje susidarančių komunalinių atliekų kiekis mažėtų arba bent jau išliktų stabilus, bus vykdomos gyventojų informavimo priemonės – edukacinio ekologinio ugdymo pamokos mokiniams, plakatų leidyba, informacijos viešinimas per žiniasklaidos priemones ir kt.  2019 m. pasinaudojant Aplinkos ministerijos skirta dotacija iš gyvenamųjų bei viešosios paskirties pastatų bus vykdomas nemokamas Klaipėdos miesto savivaldybės teritorijoje susidarančių *asbesto turinčių gaminių atliekų surinkimas* apvažiavimo būdu, transportavimas ir šalinimas.  Klaipėdos miesto savivaldybė kartu su AB Klaipėdos regiono atliekų tvarkymo centru įgyvendina projektą „*Komunalinių atliekų tvarkymo infrastruktūros plėtra Klaipėdos miesto, Skuodo ir Kretingos rajonų bei Neringos savivaldybėse“*. Projektas yra vykdomas bendrai su kitomis regiono savivaldybėmis. Įgyvendinus projektą, Klaipėdos mieste turės būti įrengta 268 pusiau požeminių ir 12 požeminių konteinerių aikštelių. Planuojama, kad vienoje aikštelėje bus įrengti mišrių komunalinių atliekų, antrinių žaliavų surinkimo konteineriai, dalyje aikštelių – ir žaliųjų atliekų surinkimo konteineriai. Įgyvendinant šį projektą planuojama nupirkti ir išdalyti individualius žaliųjų atliekų surinkimo konteinerius ir kompostavimo dėžės, skirtas individualioms valdoms.  **02 uždavinys. Vykdyti gamtinės aplinkos stebėsenos ir gyventojų ekologinio švietimo priemones.**  *Klaipėdos miesto savivaldybės aplinkos monitoringo vykdymas* atliekamaspagal Klaipėdos miesto savivaldybės aplinkos monitoringo 2017–2021 m. programą. Klaipėdos miesto savivaldybės aplinkos stebėsena yra kontroliuojama atliekant oro, triukšmo, dirvožemio, biologinės įvairovės tyrimus pasitelkiant mobilią laboratoriją.  *Visuomenės ekologinis švietimas*. Vykdant ekologinio švietimo funkciją, planuojama skleisti informaciją miestiečiams, moksleiviams, prenumeruojat laikraštį „Žaliasis pasaulis“ švietimo įstaigoms, bibliotekoms. Siekiant išlaikyti mėlynosios vėliavos statusą Klaipėdos paplūdimiuose – Antrojoje Melnragėje bei Smiltynėje – miesto gyventojams ir svečiams bus rengiamos akcijos „Siekime Klaipėdos paplūdimiams Mėlynosios vėliavos“.  *Detalus (instrumentinis) medžio būklės vertinimas* yra būtinas sprendžiant miesto gyvenamųjų rajonų ir viešųjų erdvių želdynų tvarkymo problemas. Mieste kasmet ištiriama apie 200 medžių kamienų būklė (rizikos laipsnis) panaudojant nedestrukcinį metodą – akustinę tomografiją. Vieno medžio akustinė tomografija yra atliekama kamiene nuo šaknies kaklelio iki 3 m aukščio, o puvinio išplitimas skenuojamas dviejose vietose. Matavimo rezultatai yra pateikiami kamieno skersinio pjūvio tomografinių nuotraukų bei rašytinių išvadų pavidalu, suskirstant medžius į pavojingumo klases pagal jų būklę.  **03 uždavinys. Prižiūrėti, saugoti ir gausinti miesto poilsio zonų gamtinę aplinką.**  *Sanitarinis vandens telkinių valymas*. Vykdant šią priemonę kasmet yra prižiūrima 17 vandens telkinių (281,9 km2), iš kurių pakrančių ir plotų yra sistemingai šalinami įvairūs teršalai. Telkiniai pradedami valyti nuo balandžio mėn. ir valomi iki spalio mėn. apie 2 kartus per mėnesį. Gavus gyventojų skundų dėl užterštų vandens telkinių ar jų pakrančių, atliekamas papildomas telkinių valymas.  *Helofitų (nendrių, švendrių) šalinimas iš vandens telkinių.* Atlikus aplinkos stebėseną, rekomenduota iš Žardės ir Draugystės tvenkinių nuolat šalinti priaugančius aukštaūgius helofitus (nendres, švendres), siekiant apsaugoti vandens telkinius nuo užžėlimo. Žardės tvenkinys (5609 kv. m) ir Draugystės tvenkinys (1000 kv. m) yra valomi du kartus vasaros metu.  *Vandens telkinių dugno valymas ir aplinkos apželdinimas.* Klaipėdos mieste vandens telkiniai, esantys šalia gyvenamųjų rajonų, yra apžėlę savaiminiais krūmais, dalis vandens telkinių baigia užželti, aplinka nesutvarkyta, todėl 2019 m. numatytos lėšos Žardės mažojo telkinio valymo ir aplinkos sutvarkymo darbams. Žardės mažasis telkinys yra išsidėstęs parke tarp Statybininkų prospekto ir Smiltelės gatvės šalia dviračių ir pėsčiųjų tako. Čia numatoma iškirsti menkaverčius krūmus, suformuoti tvenkinio dugną, krantus. 2019 m. planuojama rengti sutvarkymo projektą šalia Žardės Kuncų piliakalnio esantiems vandens telkiniams.  2019 m. bus rengiamas Smeltalės upės valymo poveikio aplinkai vertinimas. Smeltalės upės vaga yra užnešta smėliu ir sąnašomis, jos gylis stipriai sumažėjęs, dėl žole ir krūmais užžėlusių krantų upės vaga siaurėja, joje formuojasi smėlio salos.  *Miesto želdynų ir želdinių tvarkymas ir kūrimas.* Klaipėdos mieste, vykdant magistralinių gatvių, šaligatvių, takų atnaujinimo ir rekonstravimo darbus, numatomas ir želdinių atnaujinimas Tilžės g. ir Vingio g. pertvarkomose vietose. Nauji želdiniai bus sodinami ir švietimo įstaigų teritorijose vietoj iškirstų senų tuopų. Pavienės tuopos bus tvarkomos prie daugiabučių gyvenamųjų namų. Numatoma atnaujinti apie 2200 vnt. želdynų. Siekiant užtikrinti eismo saugumą dviračių takuose, planuojama genėti daugiamečius augalus šalia dviračių takų, esančių Šiaurės rage, Danės upės krantinėje, Kretingos gatvėje, Prano Lideikio gatvėje ir kituose dviračių takuose iškilus poreikiui.  2019 m. parengus *Sakurų parko įrengimo teritorijoje tarp Žvejų rūmų, Taikos pr., Naikupės g. ir įvažiuojamojo kelio į Žvejų rūmus* techninį projektą, bus pradėti įrengimo darbai. Per dvejus metus, iki 2020 m. pabaigos, numatoma atnaujinti 1,1 ha teritorijos ploto – pasodinti japoniškų vyšnių – sakurų sodą, įrengti pėsčiųjų ir dviračių takus, suoliukus, šiukšlių dėžes, apšvietimą.  Dar vieną parką 2019 m. ketinama pradėti įrengti šiaurinėje miesto dalyje – 9 hektarų teritorijoje Melnragėje, tarp Vėtros ir Nėgių gatvių. Dabar ten yra pušynas, auga savaime prižėlę krūmai. Parkas bus atnaujinamas įgyvendinant ES lėšomis iš dalies finansuojamą projektą „*Klaipėdos miesto bendrojo plano kraštovaizdžio dalies keitimas ir Melnragės parko įrengimas*“. Parko įrengimo darbų pabaiga numatoma 2020 m.  Įgyvendinant Lietuvos Respublikos vidaus reikalų ministro 2016 m. vasario 12 d. įsakymu Nr. 1V-102 patvirtintą Klaipėdos miesto integruotą teritorijų vystymo programą, 2019 m. bus pradėti vykdyti dviejų parkų sutvarkymo darbai – Ąžuolyno giraitės (ES lėšomis iš dalies finansuojamas projektas „Ąžuolyno giraitės sutvarkymas, gerinant gamtinę aplinką ir skatinant aktyvų laisvalaikį ir lankytojų srautus“) ir Malūno parko (ES lėšomis iš dalies finansuojamas projektas „Malūno parko teritorijos sutvarkymas, gerinant gamtinę aplinką ir skatinant lankytojų srautus“). Darbų pabaiga numatoma 2021 m.  *Dviračių takų plėtra*. 2019 m. bus vykdomas ES lėšomis iš dalies finansuojamas projektas „Dviračių tako nuo Paryžiaus Komunos g. iki Jono kalnelio tiltelio įrengimas“, numatoma nutiesti 1,935 km ilgio dviračių taką.  2020–2021 m. planuojama parengti tris techninius projektus šioms teritorijoms – dviračių ir pėsčiųjų takui Minijos g. nuo Baltijos pr., Pilies g., Naujojoje Uosto g., dviračių ir pėsčiųjų takams Smiltynėje iki Naujosios perkėlos, pėsčiųjų ir dviračių tiltui tarp Tauralaukio ir Žolynų kvartalo (su galimybe restauruoti Klaipėdos geležinkelio stoties demontuotą pėsčiųjų tiltą). Šiuo projektu bus siekiama pagerinti pėsčiųjų ir dviratininkų susisiekimą per Danės upę su Tauralaukio gyvenviete, kadangi planuojama Žolynų kvartale statyti naują mokyklą.  *Pajūrio juostos priežiūra ir apsauga.* Bus tęsiama medinių laiptų ir takų, vedančių per apsauginį kopagūbrį, priežiūra, tvirtinami kopagūbriai, pinant tvoreles iš žabų. Planuojama kasmet tvarkyti medinius takus ir laiptus Klaipėdos miesto paplūdimiuose Smiltynėje, Melnragėje ir Giruliuose. 2020 m. planuojama rengti pėsčiųjų tako nuo Melnragės pagrindinio įėjimo į paplūdimį iki Melnragės gelbėjimo stoties techninį projektą.  **04 uždavinys. Mažinti aplinkos taršą vykdant infrastruktūros plėtros priemones.**  Klaipėdos miesto savivaldybė didina AB „Klaipėdos vanduo“ įstatinį kapitalą, siekdama įgyvendinti 2014–2020 m. ES struktūrinių fondų lėšomis finansuojamą projektą *„Paviršinių nuotekų sistemų tvarkymas Klaipėdos mieste“.* Projekto vykdytoja – AB „Klaipėdos vanduo“. Įgyvendinant projektą, Klaipėdos mieste numatoma pastatyti paviršinių nuotekų tinklus, paviršinių nuotekų kolektorių ir paviršinių nuotekų valymo įrenginius ant išleistuvų į Malūno tvenkinį. Taip pat planuojama inventorizuoti ir įregistruoti dalį neapskaityto paviršinių nuotekų nuotakyno. Projektas prisidės prie Klaipėdos miesto gyvenamosios aplinkos patrauklumo didinimo, kadangi mažės miesto teritorijų užtvindymo rizika, gerės gamtinės aplinkos kokybė. Bus gerinamos susisiekimo sąlygos, mažinama asfalto paviršių ir (ar) pastatų pamatų išplovimo rizika. Šiam projektui planuojama panaudoti 6,2 mln. eurų ES struktūrinių fondų lėšų.  Klaipėdos miesto savivaldybės tarybos 2016 m. balandžio 28 d. sprendimu Nr. T2-116 pritarta dalyvauti 2014–2020 m. ES fondų finansuojamame projekte „*Oro taršos kietosiomis dalelėmis mažinimas, atnaujinant gatvių priežiūros ir valymo technologijas“.* Projekto tikslas – mažinti oro taršą kietosiomis dalelėmis, siekiant užtikrinti, kad jų koncentracija aplinkoje neviršytų sveikatai pavojingo užterštumo lygio, todėl bus įsigytos 8 valymo mašinos, atitinkančias kietųjų dalelių surinkimo efektyvumo standartus.  Pagal projektą, 2019–2020 m. bus įgyvendinama dar viena veikla – „Aplinkos oro kokybės valdymo priemonių plano parengimas“, kur būtų įvertintas aplinkos oro užterštumo lygis, nustatyti ir įvertinti veiksniai, sudarantys sąlygas aplinkos oro užterštumo lygio didėjimui ir siektinų užterštumo verčių viršijimui. | | | | | | | | | | |
| **01 tikslo rezultato vertinimo kriterijai** | | | | | | | | | | |
| Kriterijaus pavadinimas, mato vnt. | | Savivaldybės administracijos padalinys, atsakingas už rodiklio reikšmių pateikimą | Kriterijaus reikšmė, metai | | | | | | | |
| 2018  (faktas) | 2019 | | | 2020 | | | 2021 |
| Rūšiuojamų komunalinių atliekų dalis (proc.) nuo visų surinktų atliekų kiekio per metus | | Miesto ūkio departamentas | 17 | stabilus ar didėjimas | | | didėjimas | | | didėjimas |
| Surinktų perdirbti antrinių žaliavų dalis (proc.) nuo visų buityje susidariusių surinktų atliekų per metus | | Miesto ūkio departamentas | 5 | didėjimas | | | didėjimas | | | didėjimas |
| Energinę vertę turinčių atliekų, panaudojamų energijai išgauti, dalis (proc.) nuo visų buityje susidariusių surinktų atliekų per metus | | Miesto ūkio departamentas | 77 | stabilumas arba mažėjimas | | | stabilumas arba mažėjimas | | | mažėjimas |
| Įrengtų parkų skaičius | | Miesto ūkio departamentas,  Investicijų ir ekonomikos departamentas | 1  (Sąjūdžio parkas) | 1  (Melnragės parkas) | | | 0 | | | 3 (Sakurų parkas, Ąžuolyno giraitė, Malūno parkas) |
| Atlikti aplinkos oro matavimai (4 kartai per metus) Aplinkos monitoringo programoje nustatytose vietose, taškų skaičius | | Miesto ūkio departamentas | 28 | 35 | | | 35 | | | 35 |
| Atlikti triukšmo matavimai (3 kartai per metus) Aplinkos monitoringo programoje nustatytose vietose, taškų skaičius | | Miesto ūkio departamentas | 42 | 44 | | | 44 | | | 44 |
| Dviračių takų ilgis, km | | Miesto ūkio departamentas | 92 | 94 | | | 96 | | | 98 |
| **Galimi programos vykdymo ir finansavimo variantai:**  Klaipėdos miesto savivaldybės aplinkos apsaugos rėmimo specialiosios programos, savivaldybės biudžeto, paskolos, valstybės, Europos Sąjungos paramos bei kitos lėšos. | | | | | | | | | | |
| **Klaipėdos miesto savivaldybės 2013–2020 metų strateginio plėtros plano dalys, susijusios su vykdoma programa:**  2.1.2 uždavinys. Įdiegti darnaus judumo principus susisiekimo sistemoje.  2.1.3 uždavinys. Efektyviai naudoti ir vystyti inžinerinę infrastruktūrą.  2.3.1 uždavinys. Užtikrinti tvarų kraštovaizdžio vystymą.  2.3.3 uždavinys. Vykdyti prevencines aplinkosaugos priemones. | | | | | | | | | | |

Priedas – 2019–2021 m. Klaipėdos miesto savivaldybės aplinkos apsaugos programos(Nr. 05) tikslų, uždavinių, priemonių, priemonių išlaidų ir produkto kriterijų suvestinė.

\_\_\_\_\_\_\_\_\_\_\_\_\_\_\_\_\_\_\_\_\_\_\_