**KLAIPĖDOS MIESTO SAVIVALDYBĖS**

**MIESTO INFRASTRUKTŪROS OBJEKTŲ PRIEŽIŪROS IR MODERNIZAVIMO PROGRAMOS (Nr. 07) APRAŠYMAS**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Biudžetiniai metai** | 2019-ieji metai | | | | | | | |
| **Asignavimų valdytojai, kodai** | Savivaldybės administracija, 1  Investicijų ir ekonomikos departamentas, 5  Miesto ūkio departamentas, 6 | | | | | | | |
| **Programos pavadinimas** | **Miesto infrastruktūros objektų priežiūros ir modernizavimo programa** | | | | **Kodas** | | **07** | |
| **Ilgalaikis prioritetas (pagal KSP)** | Tvari urbanistinė raida | | | | **Kodas** | | **II** | |
| **Šia programa įgyvendinamas savivaldybės strateginis tikslas** | Kurti mieste patrauklią, švarią ir saugią gyvenamąją aplinką | | | | **Kodas** | | **02** | |
| **Programos tikslas** | Teikti miesto gyventojams kokybiškas komunalines ir viešųjų erdvių priežiūros paslaugas | | | | **Kodas** | | **01** | |
| **Tikslo įgyvendinimo aprašymas:**  **01 uždavinys. Siekti, kad miesto viešosios erdvės būtų tvarkingos, jaukios ir saugios.**  *Miesto aikščių, skverų ir kitų bendro naudojimo teritorijų priežiūra*. Siekiant, kad miesto viešieji skverai, alėjos ir parkai taptų patrauklesni miesto gyventojams, yra atliekami kasmetiniai priežiūros darbai – prižiūrimi miesto gėlynai, prižiūrimi ir remontuojami miesto fontanai ir gertuvės, atnaujinamas miesto inventorius. 2019 m. suplanuota atnaujinti fontaną „Laivelis“ skvere prie burlaivio „Meridianas“, įrengti 87 gatvių pavadinimų lenteles ir krypties nuorodas, įrengti 30 naujų šiukšliadėžių, 25 suoliukus, 10 gėlinių, 100 želdinių apsauginių tvorelių, 20 šunų ekskrementų šiukšliadėžių. Kaip ir kasmet remontuoti suoliukus (apie 90 per metus) ir šiukšliadėžes (11).  Kasmet atliekami miesto pagrindinių aikščių ir gatvių puošybos darbai švenčių metu, puošiama kalėdinė eglė, atnaujinami šviečiantys kalėdiniai elementai, šviesos (LED) girliandos.  Klaipėdos miesto savivaldybė yra suplanavusi tęsti miesto aikščių ir skverų sutvarkymo darbus, 2019 m. planuojama užbaigti skvero tarp Puodžių g. ir Bokštų g., skirto Vydūno paminklui įrengti, sutvarkymo darbus, pradėti rekonstruoti skverą Bokštų gatvėje, I. Kanto ir S. Daukanto gatvių sankryžoje esantį skverą bei atnaujinti Vingio mikrorajono viešąsias erdves. Be minėtų projektų, 2020–2021 m. yra planuojama tvarkyti teritoriją Pempininkų tako gale (ties Debreceno g. 18), aikštę prie Santuokų rūmų, Skulptūrų parką (senąsias miesto kapines), K. Donelaičio aikštę.  *Švaros ir tvarkos užtikrinimas bendro naudojimo teritorijose*. Toliau bus vykdomas savivaldybei priskirtų teritorijų sanitarinis valymas, bešeimininkių statinių ir nelegalių objektų nukėlimo bei nugriovimo darbai, parkų, skverų, žaliųjų plotų, gyvatvorių ir gėlių gazonų priežiūra. Planuojama atlikti šlaitų stabilizavimo darbus Šiaurės prospekte, tvarkyti želdinius prie miesto švietimo įstaigų, juos genint ir atnaujinant, nes medžiai yra sergantys ir nudžiūvę.  Bus atliekamas miesto viešųjų tualetų remontas ir priežiūra, konteinerinių tualetų nuoma. Taip pat numatoma užtikrinti beglobių gyvūnų gaudymo, laikymo ir šėrimo paslaugų teikimą, prižiūrėti šunų vedžiojimo aikšteles, ekskrementų dėžes.  Tęsiami Klaipėdos miesto savivaldybei nuosavybės teise priklausančių negyvenamųjų pastatų (statinių) griovimo darbai, kurie savivaldybės tarybos sprendimais yra pripažinti netinkamais naudoti dėl fizinio nusidėvėjimo. 2019 m. planuojama nugriauti 11 negyvenamųjų statinių.  *Miesto paplūdimių priežiūros organizavimas*. Miesto paplūdimiai sezono metu yra miesto gyventojų ir svečių traukos centras. Yra siekiama, kad bent du Klaipėdos miesto paplūdimiai atitiktų Mėlynosios vėliavos standartą. Tuo tikslu buvo parengtas Klaipėdos miesto paplūdimių sutvarkymo priemonių 2016–2019 m. planas, kuriam pritarė Klaipėdos miesto savivaldybės tarybos kolegija (2015 m. lapkričio 5 d. protokolas Nr. TAK-9). 2019 m. bus siekiama išlaikyti Mėlynosios vėliavos statusą Antrosios Melnragės ir I Smiltynės paplūdimiams, todėl yra suplanuotos priemonės šių ir kitų paplūdimių infrastruktūrai gerinti.  Bus vykdomi kasmetiniai paplūdimių priežiūros darbai – sanitarinio rankinio ir mechanizuoto valymo darbai, inventoriaus (persirengimo kabinų, suolelių, šiukšliadėžių, stendų) remontas ir atnaujinimas, skęstančiųjų gelbėjimo paslaugos užtikrinimas, viešųjų tualetų paslaugų teikimas. Siekiant gerinti BĮ „Klaipėdos paplūdimiai“ darbo sąlygas, planuojama įsigyti inventoriaus (mobilių gelbėjimo stočių, gelbėjimosi lentų, naro kostiumų, krovininį keturratį motociklą bei radijo bangomis valdomą gelbėjimo plaustą.  *Miesto viešųjų erdvių ir gatvių apšvietimo užtikrinimas*. Bus užtikrintas kasmetinis elektros energijos pirkimas miesto apšvietimui. Per metus vidutiniškai miesto gatvių apšvietimui ir šviesoforų darbui suvartojama apie 9,8 tūkst. MWh elektros energijos, eksploatuojama 16,9 tūkst. šviestuvų. Bus atliekami einamojo remonto bei avarinių gedimų likvidavimo darbai.  Siekiant, kad miesto viešos erdvės ir gatvės būtų saugios, 2019 m. planuojama įrengti apšvietimą šiose vietose – praėjimo take nuo dviračių tako iki Debreceno g. 52 namo, Aukštosios g. ruože nuo Daržų g. iki Turgaus aikštės, Oto gatvėje, keisti oro linijas į kabelines Pievų Tako g. Planuojama parengti Smiltynės pagrindinio tako apšvietimo techninį projektą, kuris yra rengiamas kartu su Smiltynės atraminių apsauginių įėjimo į paplūdimį sienutės projektu. 2020–2021 m. numatoma atlikti įrengimo darbus.  *Retransliuojamo vaizdo stebėjimo kamerų viešose vietose įsigijimas ir eksploatacija.* Bus palaikoma integruoto stebėjimo sistema viešosiose vietose – vaizdo kameromis visą parą filmuojamos nesaugios miesto dalys, vaizdas perduodamas į stebėjimo punktą, veikiantį Vyriausiojo policijos komisariato patalpose. Atsižvelgiant į kriminogeninę situaciją ir siekiant išlaikyti gyventojų saugumą, mieste įrengtos naujos kameros šiose vietose – Poilsio (8) ir Sąjūdžio (7) parkuose, Gedminų g. alėjoje (12), Minijos g. ir Baltijos pr. sankryžoje (3), Klaipėdos piliavietėje ir Vasaros estradoje (8) bei didesnio saugumo reikalaujančiose miesto dalyse. Iš viso mieste 2019 m. bus eksploatuojamos 147 kameros.  *Interneto prieigų viešosiose vietose įrengimas ir belaidžio ryšio (Wi-Fi) paslaugos teikimas.* Kruizinių laivų terminale ir Teatro aikštėje 2018 m. įrengtos interneto prieigos su belaidžio ryšio (*Wi‑Fi*) paslauga, bus siekiama palaikyti šią paslaugą ir 2019–2021 m. Teatro aikštėje belaidis ryšys yra prieinamas 2000 vartotojų, o Kruizinių laivų terminale – 3000 vartotojų. Belaidžio ryšio paslauga gerina viešųjų erdvių kokybę, pritraukia daugiau miestiečių, besinaudojančių išmaniaisiais įrenginiais.  *Klaipėdos miesto integruotos teritorijos vystymo programos projektų įgyvendinimas.* Klaipėdos miesto savivaldybės tarybos 2015 m. balandžio 14 d. sprendimu Nr. T2-63 buvo pritarta Klaipėdos miesto integruotos teritorijos vystymo programai ir nustatytos integruotos bei tikslinės teritorijos ribos, apimančios centrinę miesto dalį ir dalį pietinės miesto dalies. Minėta teritorija buvo pasirinkta, nes yra tankiai apgyvendinta (27 780 miesto gyventojų), joje yra daug visuomeninės paskirties objektų (švietimo įstaigų, kultūros įstaigų, 2 socialinių paslaugų įstaigos, 3 asmens sveikatos priežiūros įstaigos), gausu rekreacinių teritorijų ir viešųjų erdvių (Malūno tvenkinys su parku, Ąžuolyno parkas, visuomeninis skveras prieš buvusį „Vaidilos“ kino teatrą, pėsčiųjų takas palei Taikos pr. nuo Sausio 15-osios iki Kauno g., Jono kalnelis su prieigomis, Atgimimo aikštė), taip pat daug apleistų, efektyviai neišnaudotų teritorijų (2‑osios vandenvietės teritorija, Futbolo sporto mokyklos teritorija, Senojo turgaus teritorija). Klaipėdos miesto integruotos teritorijos vystymo programą 2016 m. vasario 12 d. įsakymu Nr. 1V-102 patvirtino vidaus reikalų ministras.  2019 m. prasidės Danės upės krantinių rekonstravimo darbai, pėsčiųjų tako sutvarkymo palei Taikos pr. nuo Sausio 15-osios g. atnaujinimo darbai, viešosios erdvės prie buvusio „Vaidilos“ kino teatro tvarkymo darbai (darbai truks 2019–2021 m.). 2019 m. planuojama parengti Atgimimo aikštės sutvarkymo techninį projektą, atlikti ekspertizę ir archeologinius tyrinėjimus, parengti Turgaus aikštės su prieigomis sutvarkymo bei kompleksinį daugiabučių namų kiemų techninius projektus. Prioritetas, pasirenkant tvarkytinus kiemus, bus teikiamas renovaciją atliekantiems namams. 2020 m. planuojama parengti techninį projektą dėl AB „Klaipėdos energija“ teritorijos dalies konversijos, sudarant sąlygas vystyti komercines, rekreacines veiklas.  2019–2020 m. Danės upės slėnio teritorijoje, šalia Liepų g. tilto, planuojama įrengti laivų nuleidimo prieplauką ir saugojimo aikštelę, siekiant Danės upę pritaikyti visuomenės ir rekreaciniams poreikiams.  **02 uždavinys. Užtikrinti laidojimo paslaugų teikimą, miesto kapinių priežiūrą ir poreikius atitinkantį laidojimo vietų skaičių.**  *Laidojimo paslaugų teikimas ir kapinių priežiūros organizavimas.* Bus vykdomi kasmetiniai laidojimo paslaugų darbai: vykdomas mirusių (žuvusių) žmonių palaikų išvežimas iš įvykio vietų, neatpažintų, vienišų ir mirusių, kuriuos artimieji atsisako laidoti, žmonių palaikų laikinas laikymas (saugojimas) ir palaidojimas savivaldybės lėšomis. Siekiant užtikrinti švarą ir tvarką miesto kapinėse, planuojamos lėšos kapinių priežiūrai – valymui, apsaugai, administravimui, vandens įrenginių priežiūrai, elektros energijos pirkimui, kapinių inventorizavimui, stendų bei ženklų įrengimui, aikštelių ženklinimui ir kt. Planuojama tęsti Lėbartų ir Joniškės kapinių takų (apie 7500 kv. m.) remonto darbus, Joniškės kapinėse įrengti lietaus nuotekas (darbai truks 2019–2020 m.), inventorizuoti ir suskaitmeninti į priežiūros sistemą Joniškės ir Lėbartų kapinių kapus, 2020 m. suremontuoti Joniškės kapinių tvorą ir Lėbartų kapinėse esantį viešąjį tualetą.  **03 uždavinys. Užtikrinti švarą ir tvarką daugiabučių gyvenamųjų namų kvartaluose, skatinti gyventojus renovuoti ir prižiūrėti savo turtą.**  Klaipėdos miesto savivaldybės taryba 2015 m. liepos 30 d. sprendimu Nr. T2-180 „Dėl Klaipėdos miesto tvarkymo ir švaros taisyklių patvirtinimo“ daugiabučių namų gyventojams perdavė pareigą rūpintis savo kiemų tvarkymu ir valymu. Tačiau nuspręsta lėšas, kurios kasmet buvo planuojamos savivaldybei priskirtų daugiabučių namų kiemų teritorijų sanitariniam valymui, skirti tikslingai gerinti prastos būklės esančius daugiabučių namų kiemus, viešąsias erdves. Klaipėdos miesto savivaldybės administracijos direktoriaus įsakymu yra patvirtintas Daugiabučių namų kiemų infrastruktūros gerinimo priemonių planas. Plane yra patvirtintas finansavimas kiemų apšvietimui, automobilių stovėjimo aikštelių praplėtimui, šaligatvių, pėsčiųjų takų atnaujinimui bei želdinių priežiūrai.  Klaipėdos miesto savivaldybė yra parengusi daugiabučio gyvenamojo namo Vingio g. 35 modernizavimo techninį projektą su sprendiniais A energinio naudingumo klasei pasiekti. Techninį projektą 100 procentų kompensavo valstybė, tačiau paaiškėjo, kad projekto įgyvendinimo kaina yra 1 mln. Eur didesnė, nei numatyta skirti modernizavimo darbams, todėl 2019 m. reikia atlikti techninio projekto korekciją, siekiant žemesnės energinės naudingumo klasės. Gyvenamajame name Vingio g. 35 yra 103 butai, iš jų 97 butai priklauso Klaipėdos miesto savivaldybei.  2019 m. planuojama toliau organizuoti daugiabučių namų savininkų bendrijų (DNSB) pirmininkų mokymus.  Klaipėdos miesto savivaldybės tarybos kolegijoje (2017 m. spalio 26 d. protokolas Nr. TAK‑6) buvo pritarta *Vaikų žaidimo aikštelių įrengimo ir atnaujinimo programos įgyvendinimui*, kurios paskirtis – suplanuoti higienos normų neatitinkančių senų vaikų žaidimo aikštelių atnaujinimą ar naujų vaikų žaidimo aikštelių įrengimą viešosiose miesto erdvėse ir daugiabučių namų kiemuose. Preliminariais duomenimis, Klaipėdos mieste yra apie 2000 daugiabučių namų ir 1000 vaikų žaidimo aikštelių, jose yra daug pavienių įrenginių, dalis jų sulaužyti, surūdiję, kai kur išlikę buvusių smėlio dėžių fragmentai, tokie įrenginiai kelia grėsmę vaikų saugumui. Įgyvendinant programą, 2019 m. penkios vaikų žaidimų aikštelės bus įrengtos daugiabučių namų teritorijose – Kretingos g. 19-21, Ryšininkų g. 3, S. Pylimo g. 3, Taikos pr. 10 ir Šaulių g. parke šalia Koncertų salės. Toliau kasmet planuojama įrengti po 3 aikšteles viešose erdvėse, pasirūpinti naujai įrengtų aikštelių priežiūra, pašalinti netinkamus naudoti įrenginius bei atnaujinti sporto aikšteles daugiabučių namų kiemuose.  *Saugios kaimynystės bendruomenėje projektų įgyvendinimas.* Klaipėdos miesto savivaldybė kartu su Klaipėdos apskrities vyriausiuoju policijos komisariatu vykdo projektą „Saugus kaimynas – saugus aš“, kuriuo siekiama Klaipėdos mieste paskatinti visuomenės aktyvumą ir pilietiškumą, kartu su policija ir savivaldybe vykdyti nusikalstamų veikų ir teisės pažeidimų prevenciją, kovoti su netvarka gyvenamojoje aplinkoje, užtikrinti gyventojų apsaugą.  Klaipėdos miesto savivaldybė kartu su Klaipėdos apskrities priešgaisrine gelbėjimo valdyba vykdo trejų metų (2017–2019 m.) gaisrų prevencijos projektą „Gyvenkime saugiai“. Projekto metu yra vykdomos prevencinės akcijos apie saugią gyvenamąją aplinką ir operatyvų pažeidimų pašalinimą senyvo amžiaus, savarankiškumo netekusiems asmenims.  Dar keturis prevencinius projektus Klaipėdos miesto savivaldybė kartu su Klaipėdos apskrities vyriausiuoju policijos komisariatu vykdys 2019–2021 m.:  - „Būk pilietiškas, būk saugus“, kuriuo bus siekiama mažinti smurtą artimoje aplinkoje, gerinti policijos, savivaldos ir nevyriausybinių organizacijų kompetenciją kovoje su smurtu artimoje aplinkoje;  - „Saugus eismas – saugus Tu“, kurio tikslas – mažinti mieste eismo įvykių skaičių;  - „Tu esi svarbus“, tai projektas, siekiantis ugdyti nepilnamečių teisinę savimonę, saugios ir sveikos gyvensenos įgūdžius, pareigos suvokimą;  - „Saugi Klaipėda“, kuriuo siekiama užkardyti nusikalstamas veikas ir vykdyti teisės pažeidimų prevenciją viešosiose erdvėse, paplūdimių prieigose, policijos automobiliais sunkiai pasiekiamose Klaipėdos miesto vietose. Tuo tikslu planuojama įsigyti elektrinį riedį. Šis riedis bus perduotas naudoti Klaipėdos apskrities vyriausiajam policijos komisariatui.  **04 uždavinys. Eksploatuoti, remontuoti ir plėtoti inžinerinio aprūpinimo sistemas.**  2019 m. planuojama rekonstruoti lietaus nuotekų tinklus: Kauno g. 31, 33, 35, Malūnininkų g. 1, paviršinių nuotekų kolektorių Taikos pr. 4A–5, taip pat planuojama tvarkyti KLASCO teritorijoje esantį kolektorių, kuris priklauso Klaipėdos miesto savivaldybei, nes sugedus šiam kolektoriui ar didelio lietaus metu galimas teritorijų apsėmimas šalia J. Janonio g. ir Naujosios Uosto g.  2019 m. bus tęsiamas 47,4 ha Medelyno gyvenamojo rajono inžinerinės infrastruktūros išvystymo techninio projekto rengimas. Minėtame rajone detaliuoju planu yra suplanuota 47,4 ha teritorija, kurioje suformuoti 26 žemės sklypai (vienbučiams, dvibučiams, daugiabučiams, visuomeninės paskirties pastatams statyti, bendro naudojimo teritorijos, susisiekimo ir inžinerinių tinklų teritorijos), norint išvystyti kvartalą, būtina suprojektuoti inžinerinę infrastruktūrą ir ją įrengti.  2019 m. numatytos lėšos privažiuojamojo kelio ties Baltijos pr. 109 lietaus nuotekų tinklų tiesimui. | | | | | | | | |
| **01 tikslo rezultato vertinimo kriterijai** | | | | | | | | |
| Kriterijaus pavadinimas, mato vnt. | | Savivaldybės administracijos padalinys, atsakingas už rodiklio reikšmių pateikimą | Kriterijaus reikšmė, metais | | | | | |
| 2018  (faktas) | 2019 | | 2020 | | 2021 |
| Viešųjų erdvių, kurių būklė iš esmės pagerinta, skaičius | | Miesto ūkio departamentas | 3 (Teritorija šalia pastato Taikos pr. 76, pėsčiųjų takai tarp Gedminų g. ir Taikos pr. nuo Nr. 109 ir nuo Nr. 99) | 2  (skveras tarp Puodžių g. ir Bokštų g., skirtas Vydūno paminklui įrengti, I. Kanto ir S. Daukanto skveras) | | 1  (Bokštų g.) | | 4  (K. Donelaičio aikštė, aikštė prie Santuokų rūmų, teritorija Pempininkų tako gale (ties Debreceno g. 18), Vingio mikrorajono aikštė) |
| Miesto paplūdimių, turinčių Mėlynosios vėliavos statusą, skaičius | | Miesto ūkio departamentas | 2 | 2 | | 2 | | 2 |
| Suvartota elektros energijos miesto gatvių apšvietimui vidutiniškai per metus, KWh vienam šviestuvui | | Miesto ūkio departamentas | 611 | 556 | | 554 | | 550 |
| Apleistų ir nenaudojamų pastatų skaičius mieste, vnt. | | Viešosios tvarkos skyrius (Klaipėdos apskrities priešgaisrinė gelbėjimo tarnyba) | 107 | 105 | | mažėjanti | | mažėjantis |
| **Galimi programos vykdymo ir finansavimo variantai:**  Klaipėdos miesto savivaldybės biudžeto lėšos, pajamos už atsitiktines paslaugas, pajamos iš patalpų nuomos, vietinių rinkliavų lėšos, valstybės lėšos, Europos Sąjungos paramos lėšos, Kelių priežiūros ir plėtros programos lėšos, paskolos. | | | | | | | | |
| **Klaipėdos miesto savivaldybės 2013–2020 metų strateginio plėtros plano dalys, susijusios su vykdoma programa:**  2.1.3 uždavinys. Efektyviai naudoti ir vystyti inžinerinę infrastruktūrą.  2.3.1 uždavinys. Užtikrinti tvarų kraštovaizdžio vystymą.  2.3.2 uždavinys. Diegti energijos taupymo ir atsinaujinančių energijos išteklių sistemas.  2.3.3 uždavinys. Vykdyti prevencines aplinkosaugos priemones.  2.4.1 uždavinys. Pritaikyti bendruomenės poreikiams teritorijas prie vandens.  2.4.2 uždavinys. Skatinti centrinės miesto dalies ir gyvenamųjų kvartalų regeneravimą bei plėtrą. | | | | | | | | |

Priedas – 2019–2021 m. Klaipėdos miesto savivaldybės miesto infrastruktūros objektų priežiūros ir modernizavimo programos(Nr. 07) tikslų, uždavinių, priemonių, priemonių išlaidų ir produkto kriterijų suvestinė.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_